DECRETO 221/2005, do 22 de xullo, polo que se acorda a cesión en propiedade, a título gratuíto, do predio 220, da zona de concentración parcelaria de Val de Sardiñeiro (Fisterra-A Coruña).
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 08/08/2005

O artigo 31.3º da Lei 12/2001, do 10 de setembro, de modificación da de concentración parcelaria para Galicia, sinala que a consellería competente en materia de agricultura está autorizada a exercer as funcións dominicais sobre o fondo de terras segundo o establecido na lexislación patrimonial, sen prexuízo do informe previo da Consellería de Economía e Facenda para os actos de disposición sobre bens inmobles.
O Concello de Fisterra solicitou a cesión en propiedade dun inmoble situado no seu termo municipal, o predio sobrante nº 220 da zona de concentración parcelaria de Val de Sardiñeiro (Fisterra), que pertence á Comunidade Autónoma de Galicia en virtude do disposto no artigo 31 da Lei 10/1985, de concentración parcelaria para Galicia.
Por orde da Consellería de Política Agroalimenteria e Desenvolvemento Rural, do 13 de maio de 2005 (DOG nº 103, do 31 de maio) declarouse a alienabilidade do antedito inmoble.
A Secretaría Xeral da Consellería de Política Agroalimentaria e Desenvolvemento Rural, tramitou o expediente de cesión de acordo co previsto nos artigos 83 e seguintes do regulamento que desenvolve a Lei 3/1985, do 12 de abril, do patrimonio da Comunidade Autónoma de Galicia.
Por todo o exposto, de conformidade coa proposta do conselleiro de Política Agroalimentaria e Desenvolvemento Rural e logo de deliberación do Consello da Xunta de Galicia, na súa reunión do día vinte e dous de xullo de dous mil cinco,
DISPOÑO:
Artigo 1º
Acórdase a cesión en propiedade, a título gratuíto, a favor do Concello de Fisterra, do seguinte ben inmoble:
1. Predio nº 220 da zona de concentración parcelaria de Val de Sardiñeiro, municipio de Fisterra, terreo dedicado a eira, labradío e monte no sitio de Fieitosos (Fisterra), que ten unha superficie de 4.695 m, que estrema: norte, Ramón Canosa Castreje (212), e Juan Marcote Marcote (214); sur, camiño, Vicente Castro Blanco (215), e outros propietarios (predios nº 216, 217 e 219); leste, Manuel José Domínguez Paz (221); e oeste, camiño, Manuel Outes Paz (213) e Juan Marcote Marcote (214). Inscrito no Rexistro da Propiedade de Corcubión no tomo 809, libro 88, folio 130, predio nº 9771.
Artigo 2º
A cesión en propiedade relacionada no artigo anterior queda sometida ás seguintes cláusulas:
a) O fin da cesión será a dedicación do inmoble a fins de utilidade pública e interese sociocultural.
b) Se o ben cedido non se aplicase ao fin sinalado dentro do prazo dun ano, contado desde o outorgamento das respectivas escrituras públicas, ou deixase de estalo con posterioridade, se descoidasen ou utilizasen con grave quebranto, ou se incumplisen as condicións do acordo, considerarase resolta a cesión e o ben reverterá á Comunidade Autónoma de Galicia, de conformidade co disposto no artigo 87 do regulamento da Lei 3/1985, do 12 de abril, do patrimonio da Comunidade Autónoma de Galicia.
c) A cesión formalizarase mediante escritura pública, debendo constar nela os acordos de cesión e as aceptacións do cesionario, sendo os custos de outorgamento de conta do cesionario, así como os impostos derivados da transmisión, incluído, se o houber, o de incremento de valor de terreos.
Disposición derradeira
A Consellería de Política Agroalimentaria e Desenvolvemento Rural, a través da Secretaría Xeral, realizará os trámites necesarios para a efectividade de canto se dispón neste decreto.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
José Antonio Santiso Miramontes
Conselleiro de Política Agroalimentaria
e Desenvolvementeo Rural